FI Euroopan unionin virallinen lehti C 180/5

Kuulemismenettelystä vastaavan neuvonantajan loppukertomus asiassa 59120 – Color Line

2012/C 180/05

Tämä kuulemismenettelystä vastaavan neuvonantajan loppukertomus asiassa 59120 – Color Line on annettu kuulemismenettelystä vastaavan neuvonantajan toimivaltuuksista tietyissä kilpailuasioita koskevissa menettelyissä annetun EFTAn valvontaviranomaisen päätöksen N:o 177/02/KOL 15 artiklan mukaisesti.

Menettelyn ja päätösluonnoksen perusteella voidaan todeta seuraavaa.

1. Menettelyä koskeva johdanto

Kystlink AS teki 20. joulukuuta 2005 Norjan kilpailuvirastolle kantelun satamasopimuksista, jotka Color Line AS oli tehnyt Strömstadin ja Sandefjordin kuntien kanssa. Kansallinen kilpailuviranomainen ilmoitti 14. joulukuuta 2005 asiasta EFTAn valvontaviranomaiselle, jäljempänä ’valvontaviranomainen’, joka otti asian käsiteltäväkseen EFTAn kilpailuviranomaisten verkostoa koskevan tiedonannon (1) sääntöjen mukaisesti.

Tarkastuksia suoritettiin Color Line AS:n, jäljempänä ’Color Line’, Color Group ASA:n ja O.N. Sunde AS:n tiloissa 4.–6. huhtikuuta 2006.

2. Kirjallinen menettely

2.1 Väitetiedoksianto

Valvontaviranomainen antoi väitetiedoksiannon 16. joulukuuta 2009. Väitetiedoksianto laadittiin englanniksi, mutta Color Linen 17. joulukuuta 2009 tekemän pyynnön johdosta Color Linelle laadittiin norjankielinen versio, joka toimitettiin sille 5. helmikuuta 2010.

Color Line lähetti norjankielisen vastauksensa väitetiedoksiantoon 12. huhtikuuta 2010.

2.2 Kolmannet osapuolet

Kaksi yritystä pyysi lupaa osallistua menettelyyn asianomaisina kolmansina osapuolina. Näiden pyyntöjen johdosta kuulemismenettelystä vastaavat neuvonantajat antoivat osallistumisluvan Fjord Linelle 9. helmikuuta 2010 ja Bastø Fosenille 18. toukokuuta 2010. Molemmille kolmansille osapuolille toimitettiin ei-luottamuksellinen toisinto väitetiedoksiannosta ja Color Linen vastauksesta väitetiedoksiantoon. Molemmat kolmannet osapuolet toimittivat kirjallisia huomautuksia. Kuitenkin ainoastaan Bastø Fosen pyysi mahdollisuutta osallistua menettelyyn.

2.3 Tutustuminen asiakirjoihin

Color Linelle myönnettiin 11. tammikuuta 2010 lupa tutustua siihen osaan valvontaviranomaisen asiakirjatiedostoa, joka ei sisältänyt luottamuksellisia tietoja. Kun jäljellä olleet luottamuksellisuutta koskevat kysymykset oli ratkaistu, valvontaviranomaisen kilpailu- ja valtiontukiosasto myönsi 29. tammikuuta 2010 luvan tutustua muihin asiakirjoihin. Color Line toimitti 11. maaliskuuta 2010 perustellun pyynnön kuulemismenettelystä vastaaville neuvonantajille saadakseen tutustua uudestaan asiakirja-aineistoon.

Kuulemismenettelystä vastaavat neuvonantajat vastasivat 26. maaliskuuta 2010 ja myönsivät mahdollisuuden tutustua joko täysin tai osittain useimpiin pyydetyistä asiakirjoista.

Color Line toimitti uuden asiakirja-aineistoon tutustumista koskevan perustellun pyynnön 21. toukokuuta 2010. Yritys pyysi saada tutustua kaikkiin kolmansien osapuolten toimittamiin asiakirjoihin ja kuulemismenettelystä vastaavien neuvonantajien päätökseen myöntää Fjord Linelle kolmannen osapuolen asema. Kuulemismenettelystä vastaavat neuvonantajat huomauttivat 26. toukokuuta 2010 päivätyllä kirjeellä, että Color Line oli saanut jo 25. toukokuuta 2010 Fjord Linen huomautukset väitetiedoksiannosta ja vastauksesta väitetiedoksiantoon. Lisäksi kuulemismenettelystä vastaavat neuvonantajat ilmoittivat Color Linelle, että muu Fjord Linen ja valvontaviranomaisen välinen kirjeenvaihto ja kuulemismenettelystä vastaavien neuvonantajien päätös eivät sisältäneet uusia asiaa koskevia todisteita. Tämän vuoksi Color Linella ei ollut oikeutta tutustua kyseisiin asiakirjoihin. Valvontaviranomaisen kilpailu- ja valtiontukiosasto välitti 4. kesäkuuta 2010 Color Linelle Bastø Fosenin huomautukset väitetiedoksiannosta ja vastauksesta väitetiedoksiantoon, sillä niihin saattoi sisältyä uusia asiaa koskevia todisteita.

3. Suullinen menettely

Suullinen kuuleminen järjestettiin 14. kesäkuuta 2010. Kuulemistilaisuudessa olivat läsnä kuulemismenettelystä vastaavat neuvonantajat, Color Linen edustajat, valvontaviranomaisen kilpailu- ja valtiontukiosaston ja oikeus- ja hallinnollisten asioiden osaston edustajat, asiasta vastaava kollegion jäsen, komission edustajat, Norjan ja Ranskan kilpailuviranomaisten edustajat sekä kolmannen osapuolen, Bastø Fosenin, edustajat.

Valvontaviranomaisen kilpailu- ja valtiontukiosasto esitti väitetiedoksiannosta ilmenevät asiaa koskevat näkemyksensä. Myös Bastø Fosen esitti näkemyksensä lyhyessä suullisessa lausunnossa. Loput puheenvuoroille varatusta ajasta osoitettiin Color Linelle, jonka edustaja puhui norjaksi. Tämä puheenvuoro tulkattiin englanniksi.

Eräät puheenvuorojen osista olivat suljettuja kolmannelta osapuolelta, erityisesti osa Color Linen toimintamallin esittelyä, asiakaskyselyn esittely ja mahdollista kilpailijaa koskevan talousanalyysin ja menestymismahdollisuuksien esittely.

Äänite kuulemismenettelystä toimitettiin Color Linelle sen pyynnöstä 4. toukokuuta 2011.

4. Kuulemisen jälkeinen menettely

Asian toinen kuulemismenettelystä vastaava neuvonantaja, Ida Hauger, lähti valvontaviranomaisen palveluksesta heinäkuussa 2010.

Color Line pyysi 12. tammikuuta 2011 päivätyllä kirjeellä tutkinnan etenemistä koskevan kokouksen järjestämistä.

Kokous pidettiin valvontaviranomaisen tiloissa 15. helmikuuta 2011.

Color Line lähetti 6. toukokuuta 2011 sähköpostitse valvontaviranomaiselle lausuntonsa, jossa se esitti näkemyksensä oikeudellisista kysymyksistä, jotka valvontaviranomainen oli esitellyt tutkinnan etenemistä koskevassa kokouksessa. Color Line esitteli kyseisen lausuntonsa ja asiaa koskevat näkemyksensä valvontaviranomaisen tiloissa 11. toukokuuta 2011 pidetyssä kokouksessa.

5. Päätösluonnos

Neuvoa-antavalle komitealle toimitetussa päätösluonnoksessa esitettyjen rikkomisten laajuus on kapeampi kuin väitetiedoksiannossa esitetään. Lisäksi rikkomisten kesto on lyhyempi ja päätösluonnos on osoitettu kahdelle yritykselle, kun taas väitetiedoksianto oli osoitettu neljälle yritykselle.

Valvontaviranomainen oli alustavasti katsonut väitetiedoksiannossa, että Strömstadin ja Sandefjordin kuntien kanssa tehtyjen satamasopimusten tarkoituksena oli estää, rajoittaa tai vääristää kilpailua tai niistä seurasi, että kilpailu estyi, rajoittui tai vääristyi ETA-sopimuksen 53 artiklan 1 kohdan vastaisesti, ja että sopimukset eivät täyttäneet ETA-sopimuksen 53 artiklan 3 kohdan edellytyksiä. Lisäksi valvontaviranomainen katsoi alustavasti, että Color Line oli käyttänyt väärin määräävää markkina-asemaansa merkityksellisillä markkinoilla. Valvontaviranomainen katsoi, että nämä rikkomiset olivat alkaneet 1. tammikuuta 1994 ja että ne jatkuivat edelleen. Väitetiedoksianto oli osoitettu Color Line AS:lle, Color line transport AS:lle, Color Group ASA:lle ja O.N. Sunde AS:lle.

Päätösluonnoksessa, joka nyt on osoitettu Color Line AS:lle ja Color Group AS:lle, valvontaviranomainen katsoo, että Color Line rikkoi 1. päivän tammikuuta 1994 ja 20. päivän joulukuuta 2005 välisenä aikana ETA-sopimuksen 53 ja 54 artiklaa pitkäaikaisilla yksinoikeuksilla, jotka perustuivat Strömstadin kunnan kanssa tehtyyn satamasopimukseen. ETA-sopimuksen 53 artiklan osalta päätösluonnoksessa ei enää katsota, että satamasopimusten tarkoituksena oli kilpailun rajoittaminen. Päätösluonnos on osoitettu myös Color Group AS:lle, koska sillä oli ratkaisevaa vaikutusvaltaa kokonaan omistamassaan tytäryhtiössä (Color Line AS) 1. päivästä lokakuuta 199820. päivään joulukuuta 2005.

Päätösluonnos sisältää vain sellaisia väitteitä, joista Color Linelle on annettu mahdollisuus esittää näkemyksensä.

Katson, että tässä asiassa on noudatettu Color Linen kuulluksi tulemista koskevia oikeuksia.

6. Päätelmät

Katson, että tässä asiassa on noudatettu osapuolten kuulluksi tulemista koskevia oikeuksia.

Florence SIMONETTI Kuulemismenettelystä vastaava neuvonantaja

(1) EFTAn valvontaviranomaisen tiedonanto yhteistyöstä EFTAn kilpailuviranomaisten verkostossa, EUVL C 227, 21.9.2006, s. 10, ja ETA-täydennysosa 47, 21.9.2006, s. 1.